Document ID: /roh_data/filtered/Bilingualer_Corpus4.jsonl.gz/348

Gea per ina repartiziun da las entradas fiscalas da las bancas da gieu tranter la confederaziun ed ils chantuns

Pertutgant la votaziun chantunala dals 21 da matg 2000 concernent la lescha davart ils automats da gieu ed ils manaschis da gieus

Il mars 1993 ha il pievel svizzer acceptà cun ina clera maioritad ina midada da la constituziun federala, abrogà il scumond da las bancas da gieu e pussibilità uschia ch'en Svizra dastgan vegnir installads en avegnir automats da gieus da fortuna en ils casinos e las salas da gieu. Il 1. d'avrigl 2000 è uss ida en vigur la nova lescha federala davart ils gieus da fortuna e las bancas da gieu. Questa lescha ha d'ina vart l'intent da procurar per entradas en favur da la confederaziun e dals chantuns e da l'autra vart da promover il turissem. Las entradas fiscalas che la confederaziun incassa da las bancas da gieu cun ina concessiun A vegnan duvradas per cuvrir la contribuziun federala a la AVS. Las entradas fiscalas incassadas da las bancas da gieu cun ina concessiun B pon vegnir repartidas tranter la confederaziun ed ils chantuns. Sch'il chantun creescha ina basa legala per imponer taglias a las salas da gieu, alur reducescha la confederaziun sia taglia sin las bancas da gieu cun ina concessiun B per maximal 40 pertschient en favur dals chantuns. Quai vul dir che las singulas bancas da gieu en il chantun Grischun na vegnan betg engrevgiadas ulteriurmain tras l'incasso d'ina taglia chantunala. Al chantun èsi dentant pussaivel da duvrar 40 pertschient da la taglia sin las bancas da gieu dal Grischun per intents chantunals be, sch'el relascha ina lescha. Ils 21 da matg 2000 votain nus pia davart ina participaziun dal chantun vi da las entradas da la taglia sin las bancas da gieu.

Ils puncts principals da la lescha

Ultra da furnir la basa legala per incassar ina taglia chantunala reunescha la lescha plinavant tut las disposiziuns chantunalas pertutgant ils gieus en in decret. Las vischnancas obtegnan cumpetenzas supplementaras. Ellas pon decider, sch'ellas vulan suttametter ils locals da gieu cun automats da gieus da divertiment a l'obligaziun da dumandar ina permissiun u betg.

Il scumond d'installar automats da gieus d'inschign ordaifer las salas da gieu, che vala en il chantun, duai vegnir mantegnì. Quest scumond na vegn er betg midà dal fatg, che la regenza po permetter en il futur, ultra da las bancas da gieu cun ina concessiun federala, er salas da gieu chantunalas, e quai tenor ils criteris da fin uss. En questas salas dastgan vegnir offrids be gieus d'inschign. L'obligaziun existenta da dumandar in permiss per automats da gieus da divertiment na vegn er betg midada.

Ina decisiun per rinorzar las finanzas dal chantun

La lescha davart ils automats da gieu ed ils manaschis da gieus vegn beneventada cleramain dal cussegl grond e da la regenza e merita in bun sustegn. L'incasso da la taglia chantunala sin las bancas da gieu è d'interess per tut las burgaisas ed ils burgais. En il num da la regenza e dal cussegl grond supplitgesch jau Vus d'acceptar il project. Cun in gea per la lescha chantunala davart ils automats da gieu ed ils manaschis da gieus obtegnin nus ina regulaziun politicamain favuraivla da las finanzas dals fatgs da gieu e procurain per ulteriuras entradas en favur da noss chantun, senza stuair engrevgiar ulteriurmain las bancas da gieu en il chantun.

Cusseglier guvernativ dr. Peter Aliesch

Gremi: president da la regenza dal Grischun

Funtauna: rg president da la regenza dal Grischun

Data: 12.05.2000